शराबी वाहन चालक पर होगी सख्त कार्रवाई
त्योहार को लेकर हुई शांति समिति की बैठक
भास्कर संवाददाता | हरदा
होली के त्योहार में शराब पीकर हुड़दंग मचाने और वाहन चलाने वालों पर सख्त कार्रवाई की जाएगी। परीक्षाओं के चलते ध्वनि विस्तारक यंत्रों के उपयोग पर नियंत्रण रखा जाए। जबरन रंग लगाने वालों, रंग में भंग डालने वालों पर कार्रवाई की जाएगी। यह निर्देश शांति समिति की बैठक में कलेक्टर श्रीकांत बनोठ ने शुक्रवार को दिए। कलेक्टोरेट में हुई बैठक में कलेक्टर बनोठ ने होलिका दहन में सूखी लकड़ी और कंडों का उपयोग करने को कहा। उन्होंने अधिकारियों को बिजली, साफ-सफाई और पानी के इंतजाम करने के निर्देश दिए। समिति के सदस्यों ने होली दहन के लिए प्रतीकात्मक लकड़ी जलाने, नए स्थानों पर होली नहीं जलाने, हानि कारक रंगों का उपयोग नहीं करने को कहा। इस दौरान शराब पीकर वाहन चलाने वालों के खिलाफ सख्त कार्रवाई करने की बात कही गई। कलेक्टर ने पुलिस को सतत गश्त कर असामाजिक तत्वों पर कड़ी नजर रखने को कहा।
hin_Deva hin_Deva bho_Deva hin_Deva